Kunstneren Uwe Max Jensen er ved retten i Viborg blevet idømt en bøde på 1.000 kroner for at have spadseret nøgen gennem domkirkebyen tilbage i august.

Annonce

Han har prøvet det før, og nu kan performancekunstneren Uwe Max Jensen notere sig nok en bødestraf for en af sine kunsthappenings, der periodevis har det med at være på kant med loven.

Ved retten i Viborg er han onsdag blevet idømt en bøde på 1.000 kroner for tilbage i august at have gået nøgen gennem Viborg som et led i en kunsthappening, kunstneren selv har benævnt »BLACK WHITE CHRISTIAN MUSLIM UNITED«.

Forestillingen startede med, at Uwe Max Jensen om formiddagen 14. august spadserede nøgen via gågaden med en bibel i hånden.

Kunstneren gjorde herefter holdt ved domkirken i byen, hvor han malede sit ansigt og penis kulsort med en tusch, og planen var herfra at spadsere videre - nu med en koran i hånden.

Så vidt nåede det dog ikke at komme, for på daværende tidspunkt var politiet blevet alarmeret, og en splitternøgen Uwe Max Jensen blev eskorteret væk af to betjente.

I en blog på debatsiden denfrie.dk forklarer Uwe Max Jensen selv, at han opfatter »Viborg som Danmarks mest bornerte by, hvor der synes at herske en udbredt angst for kunstnerisk nøgenhed«, og han havde i øvrigt krævet frifindelse, da han ikke mener, at hans kunstperformance kan opfattes som hverken uanstændig eller anstødelig.

Det vurderede dommeren dog var tilfældet, og Uwe Max Jensen skal nu betale de 1.000 kroner eller alternativt afsone seks dage i et åbent fængsel.

»Jeg ser ikke rigtig andre muligheder end at betale bøden,« siger Uwe Max Jensen til TV/Midt-Vest.

Det er ikke første gang, Uwe Max Jensen har været i offentlighedens lys. Tilbage i 2005 tissede han således ud over Olafur Eliassons vandskulptur »Waterfall«, der var udstillet på Aros, Ifølge Uwe Max Jensen selv for at udføre et performance-værk, han havde døbt »At hæve vandstanden i en skulptur af Olafur Eliasson«.